ཕྱུག་ཐར་ཚེ་བཀྲ་སར་འགྲོ་བའི་ལམ་སྐབས་སུ་ཚེ་བཀྲའི་སྔོན་གྱི་ཚོང་གྲོགས་ཝང་ཁྲིན་དང་ལིས་ཀྲོ་གཉིས་ཚེ་བཀྲ་ཚང་གི་ཕྱོགས་ནས་ཕྱིར་རྫོང་ཐོག་ཏུ་ལོག་པ་དང་འཕྲད།ཕྱུག་ཐར་གྱིས་ཚོང་གྲོགས་དེ་གཉིས་ལ་ཧ་ལས་པའི་ངང་ནས་ཁྱེད་གཉིས་གང་དུ་སོང་བ་ཡིན།ད་ཐེངས་ཚོང་ལ་ཡོང་ནས་ཞེས་དྲིས་པ་ན།ཚོང་གྲོགས་ཝང་ཁྲིན་དང་ལིས་ཀྲོ་གཉིས་ཀྱིས་འདར་མ་འདུར་གྱིས་རྒྱ་སྐད་དུ་དེ་ཙམ་བརྗོད་རྗེས་ཚོང་གྲོགས་གཉིས་དེ་མུར་ལམ་ལ་ཆས།ཕྱུག་ཐར་གྱིས་ཀྱང་ད་ཐེངས་ཕུ་བོར་ཁ་རྡུང་མ་བཏང་བ་འགྲིག་སོང་བསམས་ནས་སླར་ཡང་གོམ་ཁ་ཚེ་བཀྲ་ཚང་ལ་བསྒྱུར།སྐར་མ་བཅོ་ལྔ་ཙམ་སོང་རྗེས་ཚེ་བཀྲའི་ཁྱིམ་དུ་འབྱོར།ཁོ་རང་ཚེ་བཀྲ་ཚང་གི་ཁྱིམ་དུ་འབྱོར་ཡང་ཚེ་བཀྲ་བཟའ་མི་གང་བོའི་མ་མཐོང་ཁུལ་བྱས་ནས་འདུག།དེ་ནས་ཁོས་ཀུ་རེའི་ཚུལ་དུ་ཁྱེད་བཟའ་མི་གང་བོའི་སྨྱུང་གནས་སྲུང་གིན་ཡོད་དམ།ཅེས་ཆིག་ལབ་ཙམ་བཤད་ཞོར་གོ་ཁ་ནས་སྐྱིལ་ཀྲུང་བཅས་ནས་བསྡད་དེ་ཐ་མག་རྐང་གཅིག་བླངས་ནས་འཐེན།དེ་ནས་ཚེ་བཀྲའི་ཆུང་མས་ཕུ་བོ་ཕྱུག་ཐར་ལ།ངེད་ཚང་གི་གཅེས་ཕྲུག་ལ་ཆམ་ནད་བྱུང་ཡོད་པས་ཐ་མག་འཐེན་བསམ་ན་ཕྱི་ལ་ཕེབས་རོགས།ཅེས་ཚིག་ཨ་ཙ་མའི་ཤུགས་ནས་བསྣུན་པ་རེད།ཕྱུག་ཐར་གྱིས་སྲི་མོ་གོ་སོང་།ཟེར་བཞིན་ཚེ་བཀྲ་བོས།ཚེ་བཀྲས་སྐད་མཐོན་པོའི་ཅི་རེད་ཅི་རེད།ཅེས་ལན་སྤྲད།ཕྱུག་ཐར་གྱིས་ཕུ་བོ་ཚེ་བཀྲ་ཐེངས་སྔོན་མར་ངས་སྒོར་མོ་ཡོད་ཚད་གྲོགས་པོ་བསོད་སྐྱབས་ལ་བསྐྱིས་ཟིན་པས་ཁྱོད་ལ་དུས་ཐོག་ཏུ་སྒོར་མོ་འགའི་དགོས་མཁོ་ཡང་བསྒྲུབས་མ་ཐུབ།དེ་རིང་ངས་གྲོགས་པོ་བསོད་སྐྱབས་ལག་ཏུ་ཡོད་པའི་སྒོར་མོ་ཡོད་ཚད་ཁྱེར་ནས་ཡོང་ཡོད།ཕུ་བོ་དུ་དགོས་ཞེས་དྲིས་པ་ན།ཚེ་བཀྲས་ད་ང་ལ་ཁྱོད་ཀྱི་སྒོར་མོ་དེའི་ལས་དབང་མེད་ཐལ།ངས་དེ་རིང་ཚོང་གྲོགས་ཝང་ཁྲིན་དང་ལིས་ཀྲོ་གཉིས་ལ་སྒོར་ཁྲི་ལྔ་བཅུ་བསྐྱིས་རྗེས།ཕྱུགས་ཟོག་གཏའ་མར་བཞག་ཟིན་ཅེས་བརྗོད།དེ་ནས་ཕྱུག་ཐར་གྱིས་ཧ་ལས་པའི་ངང་ནས་ཕུ་བོ་ཁྱོད་ཀྱིས་དེ་ལྟར་བྱེད་དོན་ཅི་ཡིན།ཁྱོད་ཀྱིས་ནུ་བོ་ང་དུས་ཡུན་ཅུང་ཙམ་ལ་བསྒུག་ན་མི་ཆོག་གམ།ཞེས་ལེ་བདའ་ཉུང་ཙམ་བྱས་རྗེས་སྐད་གཉོམ་པོས་ཕུ་བོ།ཚོང་གྲོགས་དེ་གཉིས་ལ་ཚོང་གི་རྫོགས་ཚ་ངས་སྟེར།སྒོར་མོ་འདི་ཁྱོད་ཀྱིས་ལེན་དགོས་ཞེས་ཞུ་བའི་ཚུལ་གྱིས་ཞུས་པ་ན།ཚེ་བཀྲས་བཤད་རྒྱུར་མི་སེམས་ཤ་ཡིས་གྲུབ་པས་དེར་ནད་ཕོག་སླ།དེ་བས་ཁྱོད་ཀྱི་རོགས་རམ་དེ་ད་ནི་ཕུ་བོར་མི་མཁོ།ཞེས་ལབ།སྐབས་དེར་ཕྱུག་ཐར་ལའང་ཐབས་གཞན་མེད་པར་གྱུར་ཏེ་སྨྲེང་ཤས་རི་ལུང་གི་ཁུ་སིམ་དཀྲོག་བཞིན་ཕྱིར་རང་ཡུལ་དུ་ལོག་པ་རེད།